સોનુ અને કંગના વચ્ચેની લડાઈનું ખરું કારણ હવે બહાર આવ્યું
નવગુજરાત સમય | Publish Date: Sep 15 2018 8:10AM
સોનુએ ડિરેક્ટર ક્રિષ સાથેની નિકટતાનો લાભ લઈને તેનો રોલ લંબા‌વ્યો હતો કે જે કંગના કાપી નાંખવા માગતી હતી.
એવી પણ ચર્ચા થવા લાગી હતી કે, કંગના દ્વારા સતત હસ્તક્ષેપ કરવામાં આવતો હોવાના લીધે તેમની બંનેની વચ્ચે પહેલાંથી જ લડાઈ તો થતી જ રહેતી હતી, પરંતુ બાદમાં આ એક્ટ્રેસે આ ફિલ્મની ડિરેક્ટર તરીકેની કામગીરી સંભાળ્યા બાદ બંને વચ્ચેની લડાઈ ચરમસીમાએ પહોંચી હતી.
આ ફિલ્મના સેટ્સ પરથી એક સોર્સે કહ્યું હતું કે, ડિરેક્ટર ક્રિષ સાથેની નિકટતાના કારણે સોનુનો રોલ વધારે પાવરફુલ બનાવવામાં આવ્યો હતો. જે કંગનાને બિલકુલ પસંદ નહોતું. કંગના જ્યારે ડિરેક્ટર બની ત્યારે તેણે એ બધું જ બદલી નાંખવાનું નક્કી કર્યું હતું કે જેનાથી તેને પ્રોબ્લેમ હતો. જેનો અર્થ એ થયો કે, સોનુના રોલમાં જે બિનજરૂરી ઉમેરો કરવામાં આવ્યો હતો એને દૂર કરવો. જેના લીધે આખરે સોનુ આ ફિલ્મમાંથી નીકળી ગયો હતો. ઓરિજિનલ સ્ક્રિપ્ટ અનુસાર ફિલ્મ લગભગ અડધી પૂરી થાય ત્યાં સુધીમાં સોનુના કૅરૅક્ટરનું નિધન થવાનું હતું, પરંતુ તેણે ફિલ્મમાં તેના કૅરૅક્ટરનું સેકન્ડ હાફમાં મોડેથી નિધન થાય એ રીતે ફેરફારો કરાવ્યા હતા.
શરૂઆતમાં કંગનાએ એક ઇન્ટરવ્યૂમાં દાવો કર્યો હતો કે, સોનુએ એક મહિલા ડિરેક્ટરના હાથ નીચે કામ કરવાની ચોખ્ખી ના પાડી દીધી હતી અને એના લીધે જ તેણે 'મણિકર્ણિકા: ધ ક્વીન ઓફ ઝાંસી' ફિલ્મ છોડી દીધી હતી. જોકે, સોનુએ બાદમાં આ વાત ફગાવી દીધી હતી અને તેણે કહ્યું હતું કે, જો તેને કોઈ મહિલા ડિરેક્ટરના હાથ નીચે કામ કરવું જ ન હોત તો તેણે 'હેપ્પી ન્યૂ યર' ન કરી હોત કે જેને ફરાહ ખાન દ્વારા ડિરેક્ટ કરવામાં આવી હતી.